சென்னையில் 134 சட்டம் ஒழுங்கு காவல் நிலையங்கள், 128 குற்றத் தடுப்பு காவல் நிலையங்கள், 35 அனைத்து மகளிர் காவல் நிலையங்கள், 70 போக்குவரத்துக் காவல் நிலையங்கள் உள்ளன. சென்னை போலீஸ் கமிஷனருக்கு கீழே நார்த், செளத், சென்ட்ரல் என்று மூன்று இணை கமிஷனர்கள் பொறுப்பில் இருந்தது மாறி, அந்த இடத்திற்கு நார்த், சவுத் என்று இரண்டு கூடுதல் கமிஷனர்கள் பொறுப்பு வகிக்கின்றனர். அதேபோல், போக்கு வரத்துக்கு ஒரு கூடுதல் கமிஷனர், மத்திய குற்றப் பிரிவுக்கு ஒரு கூடுதல் கமிஷனர், நுண்ணறிவுக்கென ஒரு கூடுதல் கமிஷனர் ஆகிய மூன்று கூடுதல் கமிஷனர் பதவிகள் உள்ளன. இப்போது நுண்ணறிவுப் பிரிவுக்கு கூடுதல் கமிஷனர் இல்லை. அந்தப் பதவியிடம், காலியிடமாகவே ஆண்டுக் கணக்கில் இருக்கிறது. நுண்ணறிவுப் பிரிவுக்கு முன்னர் இருந்தது போல் இல்லாமல் இரண்டு துணை கமிஷனர்கள், இப்போது பொறுப்பில் இருக்கிறார்கள். கூடுதல் போலீஸ் கமிஷனர்களின் கீழ், இணை போலீஸ் கமிஷனர்கள் உள்ளனர். இவர்களின் கீழே துணை கமிஷனர்கள், துணை கமிஷனர்களின் கீழே இரண்டு முதல் மூன்று உதவி கமிஷனர்கள் உள்ளனர். அவர்களுக்கும் கீழே இன்ஸ்பெக்டர்கள், சப்-இன்ஸ் பெக்டர்கள், தலைமைக் காவலர்கள், காவலர்கள் என்று போலீஸ் படை, படிப்படியாக அணி வகுக்கும். இத்தனை இருந்தும் விரும்பத்தகாத கொடூரங்கள், அவ்வப்போது அரங்கேறி விடுவதுதான் வேதனை அளிக்கிறது. மக்களோடு, மக்களாகப் பயணிக்க, மக்கள் உதவியுடன் குற்றங்களைத் தடுக்க போலீஸார் முன்னெடுக்கும் ஒவ்வொரு முயற்சியும் தொடர்ந்து தோல்வியில்தான் முடிந்து வருகிறது. போலீஸாரைத் தாக்கும் பொதுமக்களின் எண்ணத்தை 'எக்ஸ்-ரே' பார்வையுடன் ஆராயவேண்டிய கடமையும், பொறுப்பும் போலீஸாருக்கு இருக்கிறது. உள்ளூர் ஐ.எஸ்., யார் என்பது முதல், எஸ்.பி.சி.ஐ.டி, உளவுப் போலீஸ் யார் என்பது வரையில் பெட்டிக்கடையில் வெற்றிலைப் பாக்கு விற்கிற ஆசாமிக்குத் தெரிந்திருக்கிறது. கள்ளக் கடத்தல் கும்பல் இரண்டு கால்களைத் துண்டித்த நிலையிலும் வாய் விட்டுக் கத்தாமல் ஊமையாக நடித்து அதைக் கடைசி வரைக் காப்பாற்றும் இன்டலிஜென்ஸ் பாத்திரங்களை சினிமாவில் பார்த்தாவது போலீஸார் தங்கள் போக்கை மாற்றிக் கொள்வது அவர்களுக்கும், நாட்டுக்கும் நல்லது...